# Generalforsamling 21.09.2021, udskudt fra febr.

Dagsorden vil i overensstemmelse med vedtægterne indeholde følgende:

1. Valg af dirigent.

2. Fremlæggelse af bestyrelsens beretning for det forløbne år.

3. Fremlæggelse af det reviderede regnskab til godkendelse.

4. Fremlæggelse af budget og bestyrelsens forslag til kontingent.

5. Valg af medlemmer til bestyrelsen. Anders Mehlsen, Per Pilekjær og Anne Marie Vanderhoef er på valg og modtager genvalg

6. Valg af suppleanter til bestyrelsen. Jens Madsen og Kurt Duhn er på valg og modtager begge genvalg.

7. Valg af revisor og revisorsuppleant. Søren Larsen, resp. Henning Kvist er på valg og modtager begge genvalg

8. Behandling af indkomne forslag.

9. Eventuelt.

ad.1. Karl Erik Hansen blev foreslået og valgt til dirigent. Han konstaterede, at generalforsamlingen var indvarslet i overensstemmelse med vedtægterne.

ad.2. Forkvinden gennemgik bestyrelsens beretning, der for længst var udsendt og kan ses på foreningens hjemmeside.

 Der fremkom kommentarer, der kritiserede bestyrelsen for utilstrækkelig kommunikation. Sekretæren mente, han udsender rigeligt med nyhedsbreve, men generalforsamlingen - eller et par deltagere - syntes, der burde udsendes meddelelser forud for alle arrangementer, fx med oplysning om, hvilket emne der tænkes behandlet på slægtscafeen hver anden torsdag.

 Bestyrelsen blev endvidere opfordret til at overveje, hvorledes medlemmerne kan genaktiviseres; der var blandt deltagerne en opfattelse af, at det vigende aktivitetsniveau ikke udelukkende skyldtes corona-restriktioner.

 Der er stadig behov for vejledning i Legacy; der er fortsat ønske om information om DNA og de muligheder, der ligger heri. Der er stadig emner at tage af til torsdagsmøder og medlemsmøder.

 Med disse bemærkninger blev beretningen godkendt.

ad.3. Kassereren fremlagde og gennemgik det reviderede regnskab, der udviste et overskud på ca. 5.000 kr. Foreningen har omkring 350 medlemmer; der er fortsat en udskiftning i medlemsskaren på omkring 10 %, dvs omkring 10 % melder sig ud og 10 % melder sig ind.

(Sekretæren kan her indskyde, at foreningen i perioden 23.08.-22.09.2021 har fået 10 nye medlemmer - det burde være sagt på generalforsamlingen).

Formuen overstiger nu 70.000 kr. Både årets overskud og den øgede formue har naturligvis baggrund i aflysninger af foredrag i 2020 og i foråret 2021. Desuden har AalborgBibliotekerne påtaget sig at betale hele honoraret for et relativt dyrt foredrag ved Slægtshistorisk Dag 25.09.2021; herved sparer foreningen 3.000 kr.

 Regnskabet blev godkendt.

ad.4. Budgettet for 2022 blev fremlagt (budget for 2021 blev vedtaget på generalforsamlingen 2020). Bestyrelsen foreslog uændret kontingent, 50 kr., hvilket vedtoges, hvorved budgettet også vedtoges.

ad.5. Valg til bestyrelsen: Anders Mehlsen, Per Pilekjær og Anne Marie Vanderhoef var på valg, og trods sekretærens opfordring til medlemmer om at stille sig til rådighed blev det til genvalg af de tre.

ad.6. De suppleanter Jens Madsen og Kurt Duhn blev også genvalgt.

ad.7. Som revisor, henh. revisorsuppleant blev Søren larsen og Henning Kvist genvalgt.

ad.8. Der var ikke indkommet forslag.

ad.9. Temaet var primært, hvordan vi får fat i nye medlemmer, og hvordan vi får nuværende medlemmer aktiveret. Jørn Bolander agiterer blandt sine kursister under Ældresagen i Nibe, og det samme kunne gøres på et tilsvarende forløb under Ældresagen i Nørresundby.

 Der lød en opfordring til at bruge lidt af formuen på annoncer, fx i lokale gratisaviser.

Sekretæren lovede at promovere Slægtshistorisk Dag på HistorieAalborg i Nordjyske (hvilket dernæst afhænger af Nordjyskes redaktions velvilje).

Bestyrelsen bad om ideer til foredrag og medlemsmøder. En deltager henviste til fx Danske Slægtsforskeres katalog, som bestyrelsen udmærket kender.

 Den afsluttende kommentar fra en deltager var, at foreningen efter hans mening er kedelig. Det må bestyrelsen efterfølgende forholde sig til.

Referatet er godkendt af dirigenten.

………………………………………………………………….. …………………………………………………………………..

Dirigent Karl Erik Hansen Referent Per Pilekjær